Dogter moes langs pa se lewelose liggaam sit voor sy ontsnapPeter saam met sy dogters Sarah, Crystal en Chanti (Foto: Verskaf) Die jong vrou wat Saterdag uit die hande van ŉ groep verdagtes ontsnap het wat oomblikke vantevore haar pa koelbloedig afgemaai het, is deur dié einste groep verdagtes beveel om langs haar pa se “lewelose liggaam” te sit terwyl die verdagtes die huis geplunder het. Chanti Dawson, die oudste dogter van die 64-jarige Peter Dawson wat dié naweek op sy kleinhoewe op Broederstroom in Noordwes doodgeskiet is, sê die Dawson-familie het hulle held in dié aanval verloor. Dawson vertel sy en haar twee susters het die naweek hul pa besoek as een van die gesin se gereelde “pa-en-dogter-kuiers”. Sy sê sy en een van haar jonger susters, Sarah, het ná ete besluit om saam met ŉ groep uit te gaan terwyl Crystal saam met hul pa by die huis gebly het. “Crystal en my pa het flieks gekyk en my pa het op die bank aan die slaap geraak,” vertel sy. “Dit was omstreeks 00:30 Saterdagaand en Crystal het buitentoe gegaan om ŉ laaste sigaret te rook voordat sy bed toe sou gaan. Dis toe dat drie mans van om die hoek kom, haar oorrompel en weer na binne gedwing het.” Dawson sê haar pa het tydens dié struweling wakker geskrik. “Hy het met die mans probeer redeneer toe een van die mans hom geskiet het omdat hy glo moeg was om na my pa te luister. Toe my pa geskiet is, het hy na agter gestruikel en toe geval en sy kop teen die vloer gestamp. My suster is gedwing om langs sy lewelose liggaam te sit en sy trouring af te haal om dit vir een van die mans te gee terwyl hulle die huis geplunder het.” Sy sê die verdagtes het glo aan Crystal gevra wanneer sy (Chanti) en hul jonger sussie na die huis sou terugkeer. Die mans het glo gesê hulle “hou die huis dop” en weet dat sy en Sarah die huis vroeër verlaat het. “Hulle het na my pa se lewelose liggaam gewys en vir my suster gesê: ‘Sien jy? Dis wat gebeur as jy nie luister nie.’ Een van die verdagtes het toe besluit om my sussie na die kamer te probeer sleep, maar sy het hom gesmeek om dit nie te doen nie. Hy het gefrustreerd geraak en het omgedraai om met die ander te gaan praat toe my suster in ŉ splitsekonde ŉ geleentheid gesien het om vir die deur te mik en vir haar lewe te hardloop sodat sy ons kon waarsku om nie huis toe te kom nie.” Dawson sê Crystal het deur die bosse, oor ŉ heining tot by ŉ teerpad gehardloop. Hier het ŉ motor van ŉ veiligheidsmaatskappy glo verby haar gery totdat Lorenz Jooste en sy verloofde langs die pad stilgehou het om haar op te tel. Hy het met haar na ŉ plaaslike vulstasie gery waar Crystal haar twee sussies in kennis gestel het om nié huis toe te keer nie, waarna Dawson en Sarah by Crystal aangesluit het. “Die SAPD was absoluut skokkend oor die telefoon terwyl ons hulle in die hande probeer kry het. ŉ Polisiewa het uiteindelik na ons toe gekom en ons gevra wat aangaan. Ek het die polisie toe na die kleinhoewe geneem en het ŉ polisieman tot in die huis gevolg waar ek my pa se liggaam in die gang aangetref het. “Ek het hom omgedraai om te kyk of hy dalk nog ŉ pols het, maar daar was reeds baie bloed, hy was blou en sy oë was waserig. Ek het inmekaargesak en kon nie van sy liggaam af wegbeweeg nie en is uiteindelik van die toneel weggedra.” Dawson sê sy en Crystal het Sarah verhoed om haar pa te sien omdat sy nog baie jonk is. Peter se seun, Martyn, woon ook op die kleinhoewe in ŉ woonstel, maar die woonstel is baie ver van die hoofhuis af. “My pa was die held van ons hele familie,” sê sy. “Hy was lojaal en baie geliefd en het almal gehelp waar hy moontlik kon. Hy het nog altyd vir sy familie geleef en het nog altyd baie hoop vir Suid-Afrika gehad, en het sy lewe lank probeer om die land ŉ beter plek maak. Ons het ŉ mentor, ons grootste rasieleier en die gom wat ons familie bymekaargehou het, verloor.” Peter het in Brittanje grootgeword, maar het in sy 20’s na Suid-Afrika verhuis. Lt.kol. Amanda Funani, woordvoerder van die polisie, sê niemand is nog in verband met die voorval in hegtenis geneem nie. Die ondersoek duur voort.